Xirivella aspira a invertir 950.000€ extra en obres abans que finalitze l'any
03 de maig de 2024

El Govern liderat per Paqui Bartual assumix un important repte ambiciós i necessari per a Xirivella

El ple aprova una incorporació de romanent de tresoreria que es destinaran a la redacció de projectes d'infraestructures, asfaltats, millora d'accessibilitat viària, renovació d'enllumenat esportiu i en parcs, nous jocs infantils i adequació de la nau de la brigada.

(Xirivella, 02/05/2024). L'ajuntament de Xirivella aprova una incorporació de romanent que permetrà invertir 950.000€ extra en diferents projectes del municipi abans que finalitze l'any, a més dels quals ja estan contemplats en el pressupost municipal. “Assumim un important repte que ens permetrà actuar en un breu període de temps i realitzar una potent inversió directa a la ciutat”, avança l'alcaldessa Paqui Bartual.

Per a l'edil, este és “un compromís de l'equip de govern municipal quant a la planificació i el disseny de la ciutat, es tracta d'un treball integral que afecta diferents línies de desenvolupament aprofitant, en este cas tots els recursos propis disponibles per a enguany”. Estos recursos econòmics es destinaran a la redacció de projectes d'infraestructures, asfaltats, millora d'accessibilitat viària, renovació d'enllumenat esportiu i en parcs, nous jocs infantils i adequació de la nau de la brigada.

Bartual reconeix que este nou pla de noves inversions suposa “un gran desafiament per la brevetat de temps per a dur-les a terme amb uns departaments d'urbanisme i infraestructures amb escassos recursos i carregats del treball que exigix esta ciutat”. Està previst que estes noves inversions s'executen de manera paral·lela a les que ja estan contemplades en el pressupost municipal i a les quals venen per l'aportació provincial amb el Pla Obert d’Inversió de la Diputació que ascendix a 2,4 milions d'euros per a mantindre el nostre compromís amb el futur de Xirivella i potenciarem una imatge renovada i més amable del municipi mitjançant la reurbanització de diferents punts del municipi”.

“Si aconseguim executar-ho tot, Xirivella començarà a donar un canvi substancial cap al desenvolupament municipal perquè estes redaccions de projectes importants permetran que a continuació es puguen dur a terme amb major rapidesa”, assegura Bartual.